A Bizottság határozata

(1990. szeptember 25.)

a munkavállalók orvosi ellenőrzésének Dánia által benyújtott rendszere által biztosított garanciák egyenértékűségének elismeréséről

(90/514/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre

tekintettel a legutóbb a 89/662/EGK irányelvvel [1] módosított, a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelvre [2] és különösen annak I. melléklete IV. fejezete 24. pontjára,

tekintettel a legutóbb a 89/662/EGK irányelvvel módosított, a friss baromfihús kereskedelmét érintő egészségügyi problémákról szóló, 1971. február 15-i 71/118/EGK tanácsi irányelvre [3] és különösen annak I. melléklete III. fejezete 12. pontjára,

tekintettel a legutóbb a 89/662/EGK irányelvvel módosított, a húsipari termékek Közösségen belüli kereskedelmét érintő egészségügyi problémákról szóló, 1976. december 21-i 77/99/EGK tanácsi irányelvre [4] és különösen annak A. melléklete II. fejezete 20. pontjára,

mivel a 64/433/EGK irányelv I. melléklete IV. fejezetének 24. pontja, a 71/118/EGK irányelv I. melléklete III. fejezetének 12. pontja és a 77/99/EGK irányelv A. melléklete II. fejezetének 20. pontja előírja, hogy a fent említett irányelvek rendre a 16., 12a. és 18. cikkében meghatározott eljárásoknak megfelelően a Bizottságnak kell elismernie, hogy a munkavállalók orvosi ellenőrzési rendszerei egyenértékű garanciákat nyújtanak-e az orvosi igazolás évenkénti megújításán alapuló rendszerekével;

mivel 1990. március 29-i és június 19-i levelükben a dán hatóságok tájékoztatták a Bizottságot a munkavállalók orvosi ellenőrzési rendszerének egy alternatívájáról;

mivel ez az alternatív rendszer az orvosi igazolás évenkénti megújításán alapuló rendszerekével egyenértékű garanciákat nyújtónak tekinthető;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A Bizottság elismeri, hogy a friss hús, a friss baromfihús és a húsipari termékek kezelését végző munkavállalók orvosi ellenőrzésének Dánia által benyújtott és a mellékletben ismertetett rendszere az orvosi igazolás éves megújításán alapuló rendszerekével egyenértékű garanciákat nyújt.

2. cikk

Ennek a határozatnak a tagállamok a címzettjei.

Kelt Brüsszelben, 1990. szeptember 25-én.

a Bizottság részéről

Ray Mac Sharry

a Bizottság tagja

[1] HL L 395., 1989.12.30., 13. o.

[2] HL 121., 1964.7.29., 2012/64. o.

[3] HL L 55., 1971.3.8., 23. o.

[4] HL L 26., 1977.1.31., 85. o.

--------------------------------------------------

MELLÉKLET

A FRISS HÚSSAL, FRISS BAROMFIHÚSSAL ÉS HÚSIPARI TERMÉKEKKEL DOLGOZÓ VAGY AZOK KEZELÉSÉRE ALKALMAZOTT SZEMÉLYEK ALTERNATÍV ORVOSI ELLENŐRZÉSÉNEK DÁNIA HATÓSÁGAI ÁLTAL BEMUTATOTT RENDSZERE

A. Az alkalmazást megelőző egészségügyi vizsgálat

- A hús, baromfihús vagy húsipari termék kezelése céljából alkalmazandó minden személy egészségi állapotát meg kell vizsgálni. Ez a vizsgálat az alkalmazás feltétele.

- Annak az egészségügyi vizsgálatnak, amely alapján az érintett személy által történő fertőződés kockázatát értékelik, tartalmaznia kell egy kérdőív (lásd az E. pontban) segítségével végzett, egészségügyi előzményekre irányuló vizsgálatot, amelyet orvos értékel, valamint egy orvos által végzett általános orvosi vizsgálatot.

Amennyiben a vizsgálatot végző orvos ezt szükségesnek ítéli, ez az orvosi vizsgálat több tesztet is magában foglalhat.

B. (Évenkénti) rutinvizsgálat

- Amennyiben az érintett egészségügyi (üzemorvosi) hatósági szolgálat vagy az érintett alkalmazott háziorvosa szükségesnek tartja és különösen abban az esetben, ha az E. és F. pontban ismertetett kérdőívekben felsorolt betegségekkel kapcsolatos gyanú merül fel, de legalább évente egyszer, az A. pontban említett alkalmazotti állomány egészségi állapotát kérdőíves módszerrel (lásd az F. pontban) értékelni kell.

- Az alkalmazottak által kitöltött kérdőíveket az illetékes egészségügyi hatóságokhoz kell továbbítani. A megbízott orvosnak alá kell írnia ezt a nyilatkozatot, ezzel további egy évre meghosszabbítva az orvosi igazolást. Amennyiben az orvos a kérdőív vagy bármilyen más információ alapján úgy ítéli meg, hogy további orvosi értékelésre van szükség, az orvosi igazolás esetleges meghosszabbítása kizárólag az ilyen értékelés eredményeinek birtokában történhet.

Amennyiben az értékelést végző orvos úgy ítéli meg, az orvosi értékelés több tesztet is magában foglalhat.

- Amennyiben járványtani vagy klinikai alapon igazolható, az egészségügyi (üzemorvosi) szolgálat vagy az érintett alkalmazott háziorvosa gondoskodik arról, hogy a fertőződés lehetséges forrásául szolgáló személyek el legyenek tiltva a friss hússal, friss baromfihússal vagy húsipari termékekkel való munkavégzéstől vagy azok kezelésétől.

C. Tájékoztatás higiéniai kérdésekben

A friss hússal, friss baromfihússal vagy húsipari termékkel dolgozó vagy azokat kezelő minden személynek megfelelő képzésben kell részesülnie, különösen az élelmiszer- és a személyi higiénia kérdését illető felelőssége tekintetében.

D. További megjegyzések

Bár az alkalmazást megelőzően kiállított egészségügyi igazolás nem jelent abszolút garanciát arra nézve, hogy az érintett személy nem lesz fertőzés forrása, fontos, hogy mielőtt első ízben foglalkoztatják, felhívják a figyelmét az olyan alapvető közegészségügyi szempontokra, mint például általában a higiéniai kérdésekkel kapcsolatos felelősség és az a kötelezettsége, hogy a foglalkoztatás ideje alatt fellépő minden fertőző betegséget jelentsen.

Ezzel kapcsolatban lényeges, hogy az érintett személyt megfelelően tájékoztassák a betegségek átvitelében játszott szerepéről.

Számos országban évek óta elvégzik a friss hús, friss baromfihús vagy húsipari termékek kezelését végző munkavállalók orvosi rutinvizsgálatát (amelyre rendesen minden évben sor kerül) azzal a céllal, hogy csökkentsék a kórokozó mikroorganizmusoknak az érintett személy által a húson, baromfihúson vagy húsipari termékeken keresztül a fogyasztóra való átvitelének kockázatát.

Számos nemzetközi konferencián felmerült az a kérdés, hogy a fogyasztóknak a helytelenül kezelt hússal, baromfihússal vagy húsipari termékekkel átvihető fertőző betegségektől való védelmére szolgáló intézkedéseknek szükségszerűen tartalmazniuk kell-e az ilyen rutinvizsgálatokat, különösen a széklet vizsgálatát. Különösen a széklet kórokozó bélbaktériumok tekintetében történő rutinvizsgálatának értékét kérdőjelezték meg ismételten.

A fent említett konferenciákon elhangzott beszámolók tanulmányozásából kitűnik, hogy a rutinvizsgálatok – különösen a székletmintáké – nem járulnak hozzá számottevően ahhoz, hogy megelőzhető legyen a fertőző betegségeknek hússal, baromfihússal vagy húsipari termékekkel a fogyasztókra történő átvitele; más szóval az alkalmazotti állomány székletének és vizeletének Salmonellára és Shigellára irányuló, rendszeres időközzel végzett vizsgálata a továbbiakban nem tekintendő fontosnak. Csak akkor kell vizsgálatot végezni, ha ez járványtani vagy klinikai szempontból indokolt.

E. Egészségügyi bizonyítvány az élelmiszeriparban foglalkoztatottak számára

(Ezt a bizonyítványt orvos jelenlétében kell kitölteni)

+++++ TIFF +++++

F. Egészségügyi igazolás az élelmiszeriparban foglalkoztatottak számára

(Ezt az igazolást (megfelelően kitöltve) el kell juttatni az érintett foglalkoztatotthoz tartozó üzemorvosi szolgálat vagy háziorvos részére)

+++++ TIFF +++++

--------------------------------------------------